En større gruppe personer, som lørdag blev set vandrende i nordlig retning på Sydmotorvejen på Lolland, viser sig at være rumænere, der kort forinden var kommet til landet med en færge fra Tyskland.

Det oplyser vagtchef Ole Hald fra Sydsjællands- og Lolland-Falsters Politi.

Tidligere på dagen modtog politiet adskillige opkald fra borgere, som mente, at det var flygtninge eller migranter, der havde taget motorvejen til fods.

- Men det var det altså ikke, konstaterer vagtchefen.

Stuvet sammen

Derimod var der tale om rumænere, som ved en rutinemæssig indrejsekontrol i Rødbyhavn blev opdaget, mens de stod stuvet sammen i en varevogn.

- De var kommet med færgen fra Puttgarden til Rødbyhavn klokken 18.30.

Ved kontrollen finder man så 15 personer i varerummet på det her køretøj, fortæller Ole Hald.

Ifølge dansk færdselslov er det ikke tilladt at transportere personer bagi en varevogn, så her stoppede turen.

- De blev bedt om at fortsætte deres rejse på anden vis og anvist offentlig transport.

Så vi går ud fra, at det er den gruppe, som siden blev set vandre langs Sydmotorvejen, forklarer vagtchefen.